ORDE do 23 de decembro de 2008 pola que se aproba o Plan Xeral de Explotación Marisqueira para o ano 2009.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 31/12/2008

O Decreto 423/1993, do 17 de decembro, polo que se refunde a normativa vixente en materia de marisqueo, extracción de algas e cultivos mariños, modificado polo Decreto 237/2002, do 11 de xullo, establece no seu artigo 3 que a Consellería de Pesca, Marisqueo e Acuicultura (hoxe en día Consellería de Pesca e Asuntos Marítimos) aprobará, con carácter anual, un Plan Xeral de Explotación Marisqueira.
Nesta orde establécese o réxime necesario para permitir a explotación marisqueira en Galicia durante todo o ano, coas garantías dunha boa xestión do recurso.
O mecanismo de elaboración do plan xeral permítelles ás entidades asociativas do sector a participación activa na responsabilidade da xestión dos recursos.
Así, preséntanse plans de explotación para as autorizacións e zonas de libre marisqueo, en que se mellora a explotación con respecto ás normas de libre marisqueo, e adquiren especial relevancia as actividades de semicultivo e rexeneración, control e vixilancia que prevén os plans de explotación, elemento fundamental para a recuperación e mellora das zonas produtivas.
Sen prexuízo do exposto, a Administración, co obxecto de incentivar a mellora da produción, require os informes técnicos necesarios respecto de todos os aspectos esenciais para acadar tal fin e sempre na procura da explotación sustentable dos recursos pesqueiros.
A orde regula, así mesmo, a veda dos diferentes crustáceos de forma que se poidan adoptar anualmente as medidas necesarias de conservación, tendo en conta os datos científicos máis fidedignos.
Polo tanto, examinados os plans de explotación remitidos polas entidades marisqueiras titulares das autorizacións, consultadas as entidades na elaboración das normas relativas a zonas de libre marisqueo e vistos os informes biolóxicos emitidos polos técnicos desta consellería, e de conformidade co disposto no citado decreto regulador.
DISPOÑO:
Artigo 1º.-Autorizacións marisqueiras.
1. Apróbanse os plans de explotación para o ano 2009 que se relacionan no cadro A e que se desenvolverán conforme as condicións recollidas na ficha resumo de cada un deles, que forma parte do expediente, e as instrucións que posteriormente se diten, de seren necesarias.
2. Para o desenvolvemento dos plans de explotación e, de acordo co Decreto 423/1993, do 17 de decembro, correspóndelles ás persoas titulares das delegacións territoriais da Consellería de Pesca e Asuntos Marítimos autorizar a apertura e o peche da extracción de marisco. As entidades titulares deberán solicitar autorización, polo menos 15 días antes da data prevista para a extracción, no plan de explotación. A solicitude deberá presentarse no modelo publicado como anexo V desta orde. O modelo tamén estará á disposición nas páxinas web: webpesca.xunta.es e pescadegalicia.com.
3. A explotación das autorizacións marisqueiras para as que non se presentaron plans de explotación ou para aquelas en que se presentaron pero non foron aprobados, rexerase polo disposto para as zonas de libre marisqueo.
Artigo 2º.-Plans específicos en zonas de libre marisqueo.
1. Apróbanse os plans de explotación para o ano 2009 que se relacionan no cadro B e que se desenvolverán conforme as condicións recollidas na ficha resumo de cada un deles, que forma parte do expediente e as instrucións que posteriormente se diten, de seren necesarias.
2. Para o desenvolvemento dos plans de explotación e, de acordo co Decreto 423/1993, do 17 de decembro, correspóndelles ás persoas titulares das delegacións territoriais da Consellería de Pesca e Asuntos Marítimos autorizar a apertura e peche da extracción de marisco. As entidades titulares deberán solicitar autorización, polo menos 15 días antes da data prevista para a extracción, no plan de explotación. A solicitude deberá presentarse no modelo publicado como anexo IV desta orde. O modelo tamén estará á disposición nas páxinas web: webpesca.xunta.es e pescadegalicia.com.
3. A explotación destas zonas para as que non se presentaron plans de explotación ou para aquelas en que se presentaron pero non foron aprobados, rexerase polo disposto para as zonas de libre marisqueo.
4. Se non existe acordo de repartición da zona de traballo entre os sectores de marisqueo a pé e desde embarcación, as zonas dos dous sectores quedarán delimitadas pola liña que une os puntos de cota mareal cero.
Artigo 3º.-Zonas de libre marisqueo.
1. Segundo o establecido no artigo 5 do Decreto 423/1993, do 17 de decembro, autorízase como norma xeral a extracción de moluscos nas zonas de libre marisqueo, non suxeitas a plan específico desde o 2 de xaneiro ao 31 de marzo e desde o 1 de outubro ao 31 de decembro de 2009.
2. As cotas de captura para as zonas de libre marisqueo serán as recollidas no cadro C. As cotas máximas de captura poderán ser aumentadas ou diminuídas pola Consellería de Pesca e Asuntos Marítimos dependendo do estado do recurso.
3. Exceptúanse do exposto nos puntos 1 e 2 anteriores as seguintes zonas:
a) Ría de Foz.
-Banco do Taro: pechado para a extracción de ameixa xaponesa.
b) Ría de Ferrol.
-Banco das Pías: a explotación realizarase de acordo co plan deseñado para o efecto para esta zona.
-Zonas de libre marisqueo: segundo os informes técnicos e oído o sector, a Delegación Territorial da Coruña ditará as resolucións de apertura mensuais.
c) Ría de Arousa.
-Banco dos Lombos do Ulla, en que a actividade se realizará segundo o plan piloto aprobado e conforme as resolucións da Dirección Xeral de Recursos Mariños.
-Banco do Bohído, que se explotará de acordo co plan de xestión específico para a zona e conforme as resolucións da Dirección Xeral de Recursos Mariños.
-Banco de Cabío (marisqueo desde embarcación), que se explotará conforme as condicións recollidas na ficha resumo, que forma parte do expediente, e as resolucións da Dirección Xeral de Recursos Mariños.
d) Ría de Vigo.
-Bancos sublitorais nas zonas de libre marisqueo: a explotación desenvolverase conforme o seguinte:
-Modalidade: marisqueo desde embarcación.
-Especies: ameixa fina, ameixa babosa, ameixa rubia, ameixa xaponesa, berberecho, carneiro, cornicha e reló.
-Zonas de traballo: bancos sublitorais das zonas de libre marisqueo na ría de Vigo, agás a autorización da confraría de pescadores de Baiona.
-Días máximos de extracción: 180 días.
-Época probable de extracción: de xaneiro a decembro, cunha veda de dous meses en abril e maio.
-Puntos de control: zonas de traballo mediante embarcación.
A Delegación Territorial de Vigo, tendo en conta os informes técnicos e consultado o sector, ditará as resolucións de apertura mensuais.
-Bancos intermareais na zona de libre marisqueo comprendida entre punta Cabalo a Pedra dos Caralletes: a explotación desenvolverase conforme o seguinte:
-Modalidade: marisqueo a pé.
-Especies: ameixa fina, ameixa xaponesa e berberecho.
-Zonas de traballo: Cunchido e Larache.
-Días máximos de extracción: 50 días.
-Época probable de extracción: de xaneiro a decembro, cunha veda nos meses de maio e xuño.
-Puntos de control: determinaranse nas resolucións de apertura mensuais.
A Delegación Territorial de Vigo, tendo en conta os informes técnicos e consultadas a confraría de Arcade e a Asociación de Mariscadoras de Vilaboa ditará as resolucións de apertura mensuais, tras a petición conxunta das entidades interesadas.
-Bancos intermareais na zona de libre marisqueo comprendida entre punta da Bestia e peirao de Santo Adrián: a explotación desenvolverase conforme o seguinte:
-Modalidade: marisqueo a pé.
-Especies: ameixa fina, ameixa xaponesa e berberecho.
-Zonas de traballo: Aradoiro e Calera.
-Días máximos de extracción: 10 días.
-Época probable de extracción: de xaneiro a decembro, cunha veda nos meses de maio e xuño.
-Cotas máximas de captura:
-Ameixa fina: 2 kg/mariscadora/día.
-Ameixa xaponesa: 3 kg/mariscadora/día.
-Berberecho: 4 kg/mariscadora/día.
-Puntos de control: determinaranse nas resolucións de apertura mensuais.
A Delegación Territorial de Vigo, tendo en conta os informes técnicos e consultadas a confraría de Moaña e a Asociación de Mariscadoras de Vilaboa ditará as resolucións de apertura mensuais, tras a petición conxunta das entidades interesadas.
-Bancos intermareais na zona de libre marisqueo comprendida entre punta Rodeira ata a praia de Canabal: a explotación desenvolverase conforme o seguinte:
-Modalidade: marisqueo a pé.
-Especies: ameixa fina, ameixa xaponesa e ameixa babosa.
-Zona de traballo: illa dos Ratos.
-Puntos de control: determinaranse nas resolucións de apertura mensuais.
A Delegación Territorial de Vigo, tendo en conta os informes técnicos e consultado o sector ditará as resolucións de apertura mensuais.
4. Para traballar con rastro de vieira, segundo o artigo 120 do Decreto 424/1993, do 17 de decembro, nas zonas de libre marisqueo remitirase a solicitude á Dirección Xeral de Recursos Mariños, cunha anticipación mínima de 15 días á data de extracción, especificando os datos do censo de embarcacións, a especie obxecto da explotación e as zonas de traballo.
5. As zonas de traballo dos sectores de marisqueo a pé e desde embarcación nas zonas de libre marisqueo, estarán delimitadas pola liña que une os puntos de cota mareal cero.
Artigo 4º.-Artes de bou de vara ou bou de man.
1. Aquelas embarcacións que conten no seu permiso de explotación coas artes de bou de vara ou bou de man, poderán realizar as capturas con carácter xeral desde o 2 de xaneiro de 2009 ata o 31 de marzo, e desde o 2 de novembro ao 31 de decembro de 2009, e sempre de acordo co previsto no Decreto 424/1993, do 17 de decembro.
2. Para a extracción de moluscos bivalvos no período autorizado, axustaranse ao disposto no artigo 2.2º do Decreto 423/1993, do 17 de decembro.
Artigo 5º.-Percebe.
1. Apróbanse os plans de explotación para o ano 2009 que se relacionan no cadro D e que se desenvolverán conforme as condicións recollidas na ficha resumo de cada un deles, que forma parte do expediente e as instrucións que posteriormente se diten, de seren necesarias.
2. Correspóndelles ás persoas titulares das delegacións territoriais da Consellería de Pesca e Asuntos Marítimos autorizar a apertura e peche da extracción de marisco, tras a solicitude das entidades titulares con anterioridade á data prevista para a extracción, no plan de explotación. A solicitude deberá presentarse no modelo publicado como anexo IV desta orde. O modelo tamén estará á disposición nas páxinas web: webpesca.xunta.es e pescadegalicia.com.
Artigo 6º.-Outros crustáceos.
Ao abeiro do establecido no artigo 14 do Decreto 423/1993, do 17 de decembro, establécense, no cadro E, os períodos autorizados durante o ano 2009 para a extracción das especies de crustáceos.
Artigo 7º.-Equinodermos.
1. Apróbanse os plans de explotación para o ano 2009 que se relacionan no cadro F e que se desenvolverán conforme as condicións recollidas na ficha resumo de cada un deles, que forma parte do expediente e as instrucións que posteriormente se diten, de seren necesarias.
2. Correspóndelles ás persoas titulares das delegacións territoriais da Consellería de Pesca e Asuntos Marítimos autorizar a apertura e peche da extracción de marisco, tras a solicitude das entidades titulares con anterioridade á data prevista para a extracción, no plan de explotación. A solicitude deberá presentarse no modelo publicado como anexo IV desta orde. O modelo tamén estará á disposición nas páxinas web: webpesca.xunta.es e pescadegalicia.com.
Artigo 8º.-Extracción de navalla/longueirón/longueirón vello, peneira e algas.
1. Apróbanse os plans de explotación de navalla/longueirón/longueirón vello, peneira e algas, para o ano 2009, que se relacionan nos cadros G, H e I, respectivamente, e que se desenvolverán conforme as condicións recollidas na ficha resumo de cada un deles, que forma parte do expediente e as instrucións que posteriormente se diten, de seren necesarias.
2. Correspóndelles ás persoas titulares das delegacións territoriais da Consellería de Pesca e Asuntos Marítimos autorizar a apertura e peche da extracción de marisco, tras a solicitude das entidades titulares con anterioridade á data prevista para o efecto, no plan de explotación. Para o caso da recolección de algas a antedita solicitude deberá facerse cunha anticipación mínima de 15 días á data prevista para a extracción, no plan de explotación. A solicitude deberá presentarse no modelo publicado como anexo IV desta orde. O modelo tamén estará á disposición nas páxinas web: webpesca.xunta.es e pescadegalicia.com.
3. Cando a extracción da navalla/longueirón/longueirón vello se vaia realizar con mergullo con subministración de aire desde superficie, de cara a garantir a efectividade dos mecanismos de control sobre o esforzo pesqueiro, será necesario que as entidades titulares dos plans presenten con cada solicitude de apertura mensual, un plan de control tal que permita avaliar os medios e medidas empregadas para garantir o control do esforzo pesqueiro en cada momento e poñerlle límite, de ser o caso.
A autorización de apertura mensual queda supeditada á adecuación e efectividade das medidas de control propostas.
Disposicións adicionais
Primeira.-Presentación da solicitude de plan para o ano 2010.
1. As solicitudes dirixiranse á persoa titular da Dirección Xeral de Recursos Mariños, da Consellería de Pesca e Asuntos Marítimos, segundo o modelo que figura no anexo II desta orde. O modelo tamén estará á disposición nas páxinas web: webpesca.xunta.es e pescadegalicia.com. Presentaranse no rexistro único e de información do complexo administrativo de San Caetano ou no de calquera das súas delegacións territoriais e comarcais, ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
A solicitude virá acompañada do plan de explotación orixinal, catro copias, ficha resumo ademais dunha copia en soporte informático. No caso de que o plan se desenvolva no ámbito do Parque Nacional das Illas Atlánticas ou en espazos protexidos, declarados pola Consellería de Medio Ambiente e Desenvolvemento Sostible, engadirasen dúas copias máis para informe da administración ambiental competente.
As solicitudes virán asinadas polo representante legal da entidade. Se a solicitude é para un plan conxunto, deberá estar asinada por todos os representantes ou constar o acordo de delegación expresa de nomeamento do representante.
2. As delegacións territoriais, como órganos responsables da tramitación da solicitude, comprobarán que reúnen todos os requisitos; en caso contrario poráselles de manifesto por escrito aos interesados para que nun prazo de dez (10) días remitan cantos datos, documentos complementarios e aclaracións se consideren necesarios para avaliar o plan. Se así non o fixeren, considerarase que desistiron da súa petición. A documentación requirida para a emenda da solicitude deberá ser presentada no rexistro da delegación territorial da Consellería de Pesca a que corresponda a tramitación, salvo que no escrito de requirimento se sinale outra cousa. A documentación presentada nun rexistro distinto poderá ser inadmitida, a menos que teña entrada naquel dentro do prazo inicial de dez (10) días conferido para a súa entrega.
3. Non se aplicará o disposto no parágrafo anterior ás solicitudes que non veñan acompañadas como mínimo dos aspectos sinalados no artigo 4 do Decreto 423/1993, do 17 de decembro (anexo I do antedido decreto, DOG nº 13, do 20 de xaneiro de 1994), que poderán ser inadmitadas quedando, neste caso, arquivado o expediente sen máis trámite.
Segunda.-As solicitudes a que se refiren os artigos 4 e 8 do Decreto 423/1993, do 17 de decembro axustaranse aos modelos que figuran nos anexos III, IV e V desta orde. Os modelos estarán a disposición nas páxinas web: webpesca.xunta.es e pescadegalicia.com.
Terceira.-As resolucións de aperturas mensuais estarán condicionadas a que os recursos extraídos cumpran estritamente a normativa vixente en materia de seguranza alimentaria.
Cuarta.-Os rastros remolcados, definidos nos artigos do 120 ao 123 do Decreto 424/1993, do 17 de decembro, só poderán capturar un 10% de especies acompañantes sempre e cando estas especies non estean sometidas a un plan específico aprobado pola Consellería de Pesca e Asuntos Martímos.
Quinta.-Segundo o disposto no artigo 2.1º do Decreto 423/1993, do 17 de decembro, a extracción de marisco e a recolección de algas en augas da Comunidade Autónoma de Galicia só poderá ser exercida polas persoas e embarcacións que estean en posesión do preceptivo permiso de explotación, e non serán recoñecidas como válidas aquelas autorizacións emitidas polas propias entidades.
Sexta.-Con carácter xeral, autorízase a extracción de marisco nas vésperas de festivos durante todo o ano 2009, sempre e cando o estado dos recursos o permita.
Sétima.-Prohíbese durante todo o ano a extracción de mexillón silvestre en todo o litoral galego, agás resolución expresa da Dirección Xeral de Recursos Mariños.
Oitava.-A Dirección Xeral de Recursos Mariños poderá, por proposta do sector, aprobar o plan de explotación para a centola (Maja squinado), con medidas de xestión experimental diferentes ás establecidas no artigo 6º desta orde.
Novena.-Segundo a Orde do 23 de abril de 1999, da Consellería de Pesca, Marisqueo e Acuicultura, pola que se regula o exercicio do mergullo profesional, modificada pola Orde do 13 de xuño de 2001, a aprobación dos plans con arte ou modalidade de mergullo implica a autorización para realizar o mergullo nas zonas e períodos de vixencia daqueles, segundo as resolucións de apertura que sexan ditadas pola delegación territorial, sen prexuízo da correspondente aprobación para efectos de seguranza, outorgada pola capitanía marítima correspondente, de acordo co establecido na Orde do 14 de outubro de 1997, do Ministerio de Fomento, que establece as normas de seguranza para o exercicio de actividades subacuáticas.
Décima.-As zonas declaradas como reservas mariñas de interese pesqueiro rexeranse polas normas de creación destas e aquelas outras que as desenvolvan.
Disposicións derradeiras
Primeira.-Os plans de explotación presentados polas entidades que serviron de base para esta orde estarán dispoñibles nos servizos centrais, delegacións correspondentes da Consellería de Pesca e Asuntos Marítimos, así como na sede das entidades responsables destes. As condicións específicas de aprobación dos plans estarán dispoñibles nos anteditos lugares e ademais nos enderezos web: webpesca.xunta.es e pescadegalicia.com.
Segunda.-Autorízase a persoa titular da Dirección Xeral de Recursos Mariños para o desenvolvemento desta orde e que, co obxecto da mellora da xestión dos recursos e na procura dunha explotación sustentable destes, adopte as medidas de xestión necesarias en función do estado dos recursos e dos informes emitidos polos técnicos.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de decembro de 2008.
Carmen Gallego Calvar
Conselleira de Pesca e Asuntos Marítimos
ANEXO I
-Ría do Barqueiro: dentro da liña imaxinaria trazada entre punta Cova Baixa e punta do Santo.
-Ría de Viveiro: zona interna da liña imaxinaria trazada entre punta do Cabalo e punta Morago.
-San Cibrao: dentro da liña imaxinaria formada pola punta crebaondas do dique norte da Alúmina e a punta oeste do illote da Anxuela.
-Burela: dentro da liña imaxinaria trazada entre punta de cabo Burela a faro Pedra e de faro Pedra a punta Areoura.
-Nois: demora NE punta Nois a demora NE no extremo oeste da praia de Arealonga.
-Foz: entre as demoras N e NE de Portovello en fondos inferiores a sete brazas.
-Gahito: demora N punta Promontorio a N illa Moledo, en fondos inferiores a sete brazas.
-Rinlo: demora N punta Corbeira/N punta Lesión, en fondos inferiores a sete brazas.
-Ribadeo: demora N punta Piñeira/N illote Corva en fondos inferiores a sete brazas.
-Enseada de Santa Marta ou de Cariño: a zona comprendida entre punta Espasante e punta do Seixo.
-Cedeira: a zona comprendida entre punta Castrelo e punta de Sarridal.
Ver referencia pdf "25300D010P137.PDF"
Ver referencia pdf "25300D011P153.PDF"